Nariadenie Rady (EHS) č. 1585/80
z 24. júna 1980,
ktorým sa mení a dopĺňa nariadenie č. 136/66/EHS o vytvorení spoločnej organizácie trhu s olejmi a tukmi
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej články 42 a 43,
so zreteľom na návrh Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
keďže články 22 a 24 nariadenia Rady č. 136/66/EHS z 22. septembra 1966 o zavedení spoločnej organizácie trhu s olejmi a tukmi [3], naposledy zmeneného a doplneného nariadením (EHS) č. 590/79 [4], stanovujú systém intervencie pre olejniny založený na základnej intervenčnej cene a odvodených intervenčných cenách, ktorého cieľom je zabezpečiť najmä plynulosť trhu; keďže sa však zdá, že tento systém už nie je za týmto účelom žiaduci; keďže okrem toho existuje riziko, že intervenčné ceny by sa mohli stanoviť na úrovniach, ktoré by nezodpovedali skutočnej situácii na trhu a mohli by byť z tohto dôvodu kontraproduktívne z hľadiska zamýšľaného účelu; keďže z tohto dôvodu sa systém odvodených intervenčných cien pre olejniny musí zrušiť a nahradiť intervenčným systémom s jedinou cenovou úrovňou v celom spoločenstve;
keďže rozdiel medzi cieľovou cenou a intervenčnou cenou by mal byť dostatočný na to, aby umožnil voľné obchodovanie so semenami v celom spoločenstve za normálnych podmienok, kompenzujúc výkyvy na trhu, a aby zároveň umožnil predávať pestovateľom svoje semená za cenu čo možno najbližšiu cieľovej cene; keďže na dosiahnutie tohto cieľa by mal daný rozdiel kompenzovať nie iba prepravu medzi oblasťami produkcie a využívania, ale aj trhovú zložku;
keďže prechod od systému odvodených intervenčných cien na systém jedinej intervenčnej ceny by nemal spôsobiť pokles intervenčných cien; keďže by sa preto tento nový systém nemal uplatňovať pred hospodárskym rokom 1982/83;
keďže, s cieľom určiť dátumy začiatku a konca hospodárskeho roku, by sa mali zobrať do úvahy reprezentatívne údaje od začiatku zberu semena repky olejky a repky a zberu slnečnicového semena v hlavných produkčných oblastiach spoločenstva; keďže táto potreba bola zohľadnená pri schvaľovaní nariadenia Rady č. 114/67/EHS zo 6. júna 1967, ktorým sa stanovujú cieľové a základné intervenčné ceny olejnín pre hospodársky rok 1967/68 [5], zmeneného a doplneného nariadením (EHS) č. 1335/72 [6]; keďže dané nariadenie by sa malo zrušiť,
PRIJALA TOTO NARIADENIE:
Článok 1
Nariadenie č. 136/66/EHS sa mení a dopĺňa takto:
1. Článok 22 sa nahrádza takto:
"Článok 22
1. Každoročne sa do 1. augusta stanovia pre spoločenstvo pre každý druh olejniny cieľová cena a základná intervenčná cena.
2. V zmysle článku 25 zostanú tieto ceny v platnosti počas celého hospodárskeho roku začínajúceho nasledujúci rok. Budú sa vzťahovať na štandardnú kvalitu a budú stanovené pre obchodné štádium na úrovni veľkoobchodu, franko sklad, nevyložené.
3. Hospodársky rok pre semená repky olejky a repky sa začína 1. júla a končí sa 30. júna.
Hospodársky rok pre slnečnicové semená sa začína 1. septembra a končí sa 31. augusta.
4. Rada schváli ceny uvedené v odseku 1, v súlade s postupom stanoveným v článku 43 ods. 2 zmluvy, ako aj štandardnú kvalitu, na ktorú sa tieto ceny budú vzťahovať."
2. Článok 24 sa nahrádza takto:
"Článok 24
1. Intervenčná cena sa stanoví znížením cieľovej ceny:
- o zložku, ktorá kompenzuje výkyvy na trhu,
- o zložku, ktorá zohľadňuje náklady na prepravu semena z produkčných oblastí do oblastí, v ktorých sa používajú.
Týmito dvomi zložkami sú zložky, ktoré sa uplatňujú v prípade obvyklého zberu.
2. Intervenčné centrá sa určia, po konzultáciách s dotknutými členskými štátmi, v súlade s postupom stanoveným v článku 38."
Článok 2
Na základe výnimky z článku 24 nariadenia č. 136/66/EHS pre hospodárske roky 1980/81 a 1981/82 sa základné intervenčné ceny a odvodené intervenčné ceny stanovia na úrovniach, ktoré umožnia hladký prechod na systém intervenčných cien uplatňovaný od hospodárskeho roku 1982/83.
Článok 3
Nariadenie č. 114/67/EHS sa týmto zrušuje.
Článok 4
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Články 1 a 3 sa budú uplatňovať od hospodárskeho roku 1982/83.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 24. júna 1980